text: ECCO skifter ud i toppen
  25 maj 2016 kl. 17.45
  ECCO sætter en ny mand i spidsen for den sønderjyske skokoncern.
  
  Der bliver skiftet ud i toppen af ECCO-koncernen.
  En ny mand skal stå i spidsen for det verdensomspændende sønderjyske skoeventyr. Det meddelte ECCO onsdag.
  Efter knapt 12 år som topchef overlader Dieter Kasprzak nu ledelsen til Steen Borgholm.
  ECCO-koncernen er ikke ukendt for den nye direktør. Han har været ansat siden 2000. Blandt andet i ECCOs økonomiafdeling samt været direktør for ECCO Canada og regional direktør med ansvar for hele den asiatiske region, baseret i Hong Kong.
  Der er tale om et glidende generationsskifte og den nye topchef overtager helt efter bestyrelsesmøde og generalforsamling i maj 2017.
  Den tidligere på posten, Dieter Kasprzak, ønsker nu at fokusere mere på især ECCO'S design- og produktudvikling.
  Hans kone, Hanni Toosbuy Kasprzak, der er bestyrelsesformand for ECCO, og datter af ECCOs grundlægger, Karl Toosbuy, er glad for, at det er en person fra virksomhedens egne rækker, der nu overtager den daglige ledelse.
  - Steen Borgholms stærke, globale markedsindsigt, betydelige finansielle kompetencer og brede viden om ECCO og vores produkter, giver ham en solid baggrund for at overtage jobbet, siger Hanni Toosbuy Kasprzak i en pressemeddelelse.
  